De mange milliarder, som Danmark fra 2019 kaster i et nyt el-kabel under Nordsøen, kan hurtigt komme til at koste forbrugerne dyrt, hvis de energiøkonomiske vinde i fremtiden blæser i anden retning end den forventede.

Sådan lyder advarslen fra Brian Vad Mathiesen, der er professor i energiplanlægning på Aalborg Universitet.

- Investeringen er risikabel, fordi den baserer sig på, at vi i løbet af de næste 40 år vil se en prisforskel på elprisen mellem Danmark og Storbritannien, som er høj nok til, at den kan bære den her investering, siger han.

En farlig og dyr strategi

Energi-, forsynings- og klimaminister Lars Christian Lilleholt (V) har netop givet grønt lys til et 11 milliarder kroner dyrt el-kabel, som skal lægges på bunden af Nordsøen og forbinde det danske elnet med det britiske.

Ifølge ministeren vil Danmark kunne tjene mange penge på at eksportere grøn vindenergi til briterne, når forbindelsen står færdig i 2022.

- Det betyder, at dansk el bliver den nye, store eksportvare til Storbritannien. Vi har i mange år eksporteret masser af bacon, nu kommer vi til at eksportere grøn el, siger Lars Christian Lilleholt til DR Nyheder.

Læs også : Rekordlangt kabel skal gøre el til det nye "bacon"

Men Brian Vad Mathiesen tvivler på den udlægning.

- Nu bliver der sagt, at vi kan eksportere noget vindstrøm. Det tvivler jeg meget stærkt på, siger han.

Ifølge forskeren har Storbritannien nemlig sideløbende med projektet planer om en massiv investering i egne vindmølleparker.

- Briterne har planer om at bygge, hvad der svarer til tre-fire gange Danmarks elforbrug i vindkraft i løbet af ganske få år. Når det her kabel står færdigt i 2022, så vil de faktisk have ganske gevaldigt meget mere vindkraft, end vi har, siger han og fortsætter: